Document ID: 32001D0905

Odločba Komisije
z dne 18. decembra 2001
o potrditvi programa izkoreninjenja bolezni Aujeszkega, ki sta ga predstavili Belgija in Nizozemska, glede dodatnih jamstev za prašiče, namenjene na ozemlje Belgije in Nizozemske, in o spremembi odločb št. 93/244/EGS in 2001/618/ES
(notificirano pod dokumentarno številko K(2001) 4384)
(2001/905/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta št. 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči med državami članicami Evropske skupnosti [1], kakor je bila nazadnje spremenjena z Direktivo 2000/20/ES [2], in zlasti člena 9(2) Direktive,
ob upoštevanju naslednjega:
(1) Dodatna jamstva, ki se nanašajo na izvajanje programov za izkoreninjenje bolezni Aujeszkega in se uporabljajo v trgovini s prašiči med državami članicami Skupnosti, ter seznam ozemelj v državah članicah, kjer se izvajajo odobreni programi nadzora bolezni, so opredeljeni v Odločbi Komisije št. 93/244/EGS [3], kakor je bila nazadnje spremenjena z Odločbo št. 2001/746/ES [4], ki bo od 1. julija 2002 razveljavljena, ter jo nadomestijo določbe Odločbe št. 2001/618/ES [5], spremenjene z Odločbo št. 2001/746/ES.
(2) Belgija in Nizozemska sta s pismoma z datumoma 14. september 2001 in 18. oktober 2001 Komisiji ločeno predložili informacije o njunih programih nadzora in izkoreninjenja bolezni Aujeszkega. Programa naj bi v prihodnosti omogočila izkoreninjenje bolezni Aujeszkega z ozemelj Belgije in Nizozemske.
(3) Komisija je skladno s členom 9(2) Direktive št. 64/432/EGS preučila programa. Programa izpolnjujeta merila iz člena 9(1) navedene direktive in sta tako lahko potrjena.
(4) Odločbi št. 93/244/EGS in 2001/618/ES morata biti spremenjeni, tako da se na seznam ozemelj držav članic ali njihovih območij vključijo ozemlja Belgije in Nizozemske, kjer se izvajajo odobreni programi nadzora bolezni, tako da se od Belgije in Nizozemske v trgovini s prašiči med državami članicami Skupnosti lahko zahtevajo nekatera dodatna jamstva.
(5) Organi Belgije in Nizozemske uporabljajo za premike prašičev znotraj države predpise, ki so vsaj enakovredna tistim, ki jih zagotavljajo dodatna jamstva iz predpisov Skupnosti.
(6) Ta dodatna jamstva se ne smejo zahtevati od držav članic ali njihovih območij, za katere velja, da so brez bolezni Aujeszkega.
(7) Ukrepi iz te odločbe so skladni z mnenjem Stalnega veterinarskega odbora -
SPREJELA NASLEDNJO ODLOČBO:
Člen 1
Programi, ki sta jih za izkoreninjenje bolezni Aujeszkega predstavili Belgija in Nizozemska, se potrdijo.
Dodatna jamstva, ki jih Belgija in Nizozemska v trgovini s prašiči med državami članicami Skupnosti lahko zahtevata, so do 1. julija 2002 iz Odločbe št. 93/244/EGS, po tem datumu pa iz Odločbe 2001/618/ES in njenih kasnejših dopolnil.
Člen 2
Besedilo iz Priloge I k Odločbi št. 93/244/EGS in iz Priloge II k Odločbi 2001/618/ES se nadomesti z besedilom iz Priloge k tej odločbi.
Člen 3
Ta odločba se uporablja od 1. januarja 2002.
Člen 4
Ta odločba je naslovljena na države članice.
V Bruslju, 18. decembra 2001

Labels: 18
6